Dominus ac Redemptor noster cupiens humanum genus a laqueis diaboli, a quo per culpæ suæ meritum homines captivi tenebantur, misericorditer liberare, cum eos propriis viribus sciret minime posse salvari, contra peccatorum nostrorum mortifera contagia preceptorum suorum opponere dignatus est salutifera medicamina, inter quæ duo in sacris eloquiis clarescunt eximia, quæ principaliter ad obtinenda regna cælorum Dominus admonet, dicens: «Facite vobis amicos de Mammona iniquitatis, qui vos recipiant in æterna tabernacula», et «Facite elemosinam, et ecce omnia munda sunt vobis». Quæ Domini mandata nos fratres sive propinqui, scilicet Amblardus et Guitfredus, Rodulfus et Huguo fratres, et Willelmus Magno, et Magdalena, et filii sui Willelmus et Oudalardus, et Humbertus, et Amedeus, Geraldus Pistellus et Ebrardus Normannus, Odo, explere cupientes, donamus omnipotenti Deo et sanctis apostolis ejus Petro et Paulo, ad locum Cluniacum, ubi domnus Hugo abbas magis videtur prodesse quam preesse, videlicet æcclesiam Sancti Desiderii, quæ est sita in loco qui vocatur Tovetum, cum primiciis et decimis, seu oblationibus, et decimis, et elemosinis, atque cum omnibus ad eandem æcclesiam pertinentibus, et terram juxta æcclesiam, retro ipsam scilicet æcclesiam. Facimus autem hoc donum pro salute animarum nostrarum et omnium propinquorum nostrorum, vivorum sive defunctorum, quatinus sanctorum apostolorum et monachorum Cluniensium orationibus ita in hoc seculo Deo placere possimus, ut in futuro gaudia æterna habere mereamur. Amen. Humbertus testis. Raimundus testis. Bermundus de Aisino testis. Gotefredus testis, et alii quamplures. Hæc carta facta est anno ab incarnatione millesimo LXXXII. Si quis autem, malo spiritu excitatus, sive propinquorum nostrorum seu extraneorum, in hoc dono et elemosina a nobis facta (absit!) inquietare aut calumniare presumpserit, nullus adipisci valeat quod male quesierit, et si forte aliquod damnum ingesserit, predicti apostoli claudant ei januas paradysi, nisi ad emendationem congruam venerit, aut digne veniam petere studuerit, alias vero sit anathema maranatha.